Kako se porablja jedrska renta?
Pripravili letno poročilo o porabi nadomestila za omejeno rabo prostora
V Občini Krško se lahko pohvalijo, da zberejo v občinskem proračunu letno več kot 32 milijonov evrov. 8,44 milijona evrov tega denarja predstavlja nadomestilo za omejeno rabo prostora, ki ga v občinski proračun prispevajo krška nuklearka, Agencija za radioaktivne odpadke in Sklad za razgradnjo NEK. Letos so prvič izdali letno poročilo o porabi tim. jedrske rente, v katerem so predstavili porabo v preteklem letu.

Izgradnja krške obvoznice, celovita prenova Dalmatinove ulice, Ceste krških žrtev, Zatona, projekt hidravličnih izboljšav vodovodnega sistema, obnova javne razsvetljave, izgradnja odprtih širokopasovnih omrežij, obnova gradu Rajhenburg in Mencingerjeve hiše. To je le nekaj projektov, ki so bili ali se še izvajajo v krški občini s pomočjo nadomestila za omejeno rabo prostora. Letno se v njem zbere kar 8,44 milijona evrov, kar predstavlja dobro četrtino občinskega proračuna. Ta sredstva se porabljajo v skladu z dogovorom za individualna nadomestila, investicije ter za programsko porabo.
Ker je bilo v preteklosti velikokrat slišati očitke o netransparentnosti porabe te jedrske rente, se je krška občina letos odločila in pripravila publikacijo, kjer je predstavila letno poročilo s pregledom rabe teh sredstev v letu 2013.

Krški župan Miran Stanko se zaveda, da gre za velik denar, ki ga druge občine nimajo in tudi, da morajo biti ta sredstva porabljena namensko. Brez tega nadomestila bi v občini težko izpeljali toliko projektov in pridobili evropska sredstva, saj brez soudeležbe občine tega ni mogoče. Ob tem Stanko poudarja: »V občini Krško si že leta prizadevamo, da z naložbami v infrastrukturo in obnovami kulturnih, šolskih in drugih objektov ter sofinanciranjem različnih programov presegamo okvire, ki jih določa slovenska zakonodaja, ter da svojim občanom s pomočjo teh sredstev omogočimo višjo kvaliteto življenja na različnih področjih življenja. Od ugodnih pogojev za razvoj gospodarstva in podjetniškega okolja, boljših pogojev izobraževanja od predšolske vzgoje do univerzitetnega izobraževanja, zdravstvene oskrbe vključno z dobro organizirano in učinkovito ekipo nujne medicinske pomoči, višjimi standardi pri pomoči na domu in omogočanju kvalitetnejšega bivanja in oskrbe starejših občanov na eni strani ter dodatnimi programi in aktivnostmi za šolarje na drugi strani.«
Petina tega nadomestila gre za neposredne transfere posameznikom, saj prebivalci, ki živijo v krogu 1500 metrov od nuklearke, prejmejo letno po 500 evrov bruto, preostanek pa gre za sofinanciranje letovanja otrok, pomoč na domu, subvencioniranje komunalnega prispevka, šole v naravi. Največ, kar 1,2 milijona evrov pa gre za pokrivanje razlike v ceni za vrtce, saj občina pokriva razliko v ceni do 30%.

V jedrski elektrarni, ki prispeva polovico tega nadomestila, so zadovoljni, da so v krški občini pripravili publikacijo, v kateri so predstavili porabo tega denarja. Zadovoljni so tudi, da se ta denar koristno uporablja za dvig kvalitete življenja ob jedrski elektrarni, meni Stane Rožman, direktor Nuklearne elektrarne Krško in dodaja: »Po tem kar vidimo danes in spremljamo že vrsto let, se ta sredstva vlagajo v pomembna in prioritetna področja, ki dejansko dvigajo kvaliteto življenja lokalnemu prebivalstvu.«
V krški občini nameravajo v bodoče vse naložbe, ki so jih pripravili s pomočjo tega nadomestila, posebej označiti z logotipom »Jedrska energija«. Vsako leto pa naj bi pripravili tudi letno poročilo, tako da bo vsak občan seznanjen, kako se porablja jedrska renta. Mnogi pa penijo, da bi bilo dobro, da bi že prihodnje leto pripravili tudi pregled, kaj se je s tem nadomestilom zgradilo v vseh letih, odkar ga prejemajo v krški občini.

